EELNÕU 2018/49

								KOMISJONID:

eelarve- ja arengu-		
haridus-		
kultuuri- 		
majandus-		
revisjoni-		
sotsiaal- 		
noortevolikogu	X	

VILJANDI LINNAVOLIKOGU

OTSUS

25. jaanuar 2018   nr

Viljandi linna aasta noore preemia 2017.aastal

Viljandi Linnavolikogu 24.09.2015 määruse nr 59 “Viljandi linna aasta noore preemia“ alusel ning arvestades laekunud ettepanekuid ja Viljandi Linnavolikogu komisjoni Viljandi Noortevolikogu ettepanekut Viljandi Linnavolikogu

o t s u s t a b:

1. Kinnitada Viljandi Linnavolikogu komisjoni Viljandi Noortevolikogu otsus.

2. Viljandi linna aasta noore preemia 2017.aastal saaja on …………………… 

3. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:
1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;
2) kaebuse Tartu Halduskohtule aadressil tmktartu.menetlus@kohus.ee või Kalevi tn 1, 51010 Tartu.

4. Otsus jõustub teatavakstegemisest.

(allkirjastatud digitaalselt)
Helir-Valdor Seeder
linnavolikogu esimees

Koostaja(d): Vilja Volmer-Martinson
Esitatud: 08.01.2018
Esitaja: Viljandi Linnavalitsus			Ettekandja: Risto Kaljurand
Lk arv: 6
Hääletamine: nõudmisel

Seletuskiri
Viljandi linna aasta noore preemia 2017.aastal

1. Eelnõu eesmärk on tunnustada Viljandi linna noort vanuses 7–26 aastat või Viljandi linnas tegutsevat noortekollektiivi, kelle töö, tegevus või saavutused kalendriaasta jooksul on olnud teistele linna noortele eeskujuks ning motivatsiooniks. 

2. Õiguslik alus: Viljandi Linnavolikogu 24.09.2015 määrus nr 59 “Viljandi linna aasta noore preemia“. Määrus lisatud, lisa 2.

3. Sisu: esitatud kandidaatide koondtabel lisatud, lisa 1.

4. Kulu linnale-preemia suurus on 1 000 eurot pärast riigi poolt kehtestatud maksete mahaarvamist. Kogukulu linnale on 1 250 eurot.

(allkirjastatud digitaalselt)
Vilja Volmer-Martinson
kultuuri- ja noorsootöö spetsialist

Lisa 1
Aasta noore preemia 2017 kandidaadid

	Kandidaat	Põhjendus	

1	
Karol Lota Kinsi
24.09.2002 
	
Karol Lota Kinsi on Viljandi Jakobsoni Kooli 9.b klassi õpilane. Ta on kooli õpilasesinduse aktiivne liige, esindab õpilasi kooli hoolekogus, tegeleb kergejõustiku ja rahvatantsuga, lisaks osaleb loodusringi tegevuses ja tantsib Maerobic tantsustuudios. Karol Lota kuulub ka Viljandimaa Noorte Klubisse ja klubi organiseerimisel toimub 15. detsembril Viljandi kolme põhikooli ühine jõulupidu Lennukitehases. Lisaks on Karol Lota ka õpilasvahetusprogrammi VeniVidiVici vabatahtlik, kes käib koolides tutvustamas õpilasvahetusprogrammi. Karol Lota õpib väga hästi, on kohusetundlik, abivalmis, aktiivne ja väärib igati Viljandi aasta noore preemiat.

2	
Kristi Orujärv
20.09.2002	
Kristi Orujärv on Viljandi Jakobsoni Kooli 9. klassi õpilane. Ta kuulub kooli õpilasesindusse ja on tubli kooliürituste korraldaja. Lisaks on ta olnud tugiõpilaseks nooremale koolikaaslasele. Tema hobi on tantsimine. 2017. aasta märtsikuus korraldas Kristi koos kaaslastega tantsuvõistluse "Tuld andvad jalad". Võistlus oli populaarne ja sellest võttis osa üle 200 tantsija. Kristi on sõbralik, kohusetundlik, südamlik ja hooliv ning väärib igati aasta noore preemiat.

3	
Tarvo Madsen
10.05.1996
	
Heategevusliku kontserdi eestvedaja, millega koguti raha Viljandi Avatud Noortetoa bändiruumi muusikainstrumentide jaoks.

4	
Kristjan Kivistik
26.09.1991

(esitatud 2 korda)
	
Kristjan on põline viljandlane, kes on andnud aastate jooksul väga suure panuse Viljandi noorte elu edendamisse. Kristjan on olnud aktiivne liige Viljandi Paalalinna Gümnaasiumi õpilasesinduses oma gümnaasiumiaastate jooksul, juhtinud Viljandi noortevolikogu aastatel 2012-13 ja aidanud elule uusi noorteprojekte. Kristjan on panustanud märkimisväärselt noortespordi arendamisse Viljandi Rattaklubi presidendi ametis, korraldades Viljandi linnas toimuvaid suursündmuseid nagu näiteks Mulgi Ratta- ja uisumaraton.

#
Kristjan Kivistik on 2017. aasta jooksul organiseerinud Viljandis mitmeid üritusi, mis on mõeldud nii kohalikule kogukonnale kui ka kogu Eesti spordirahvale. Kristjan on aastaid MTÜ Viljandi Rattaklubi liikmena osalenud rattaklubi poolt korraldavate ürituste töös. Tänaseks Rattaklubi presidendina, on Kristjan Mulgi uisumaratoni, Viljandi uisunädala, Mulgi rattamaratoni, Viljandi sügiskrossi, Viljandi tänavasõidu, Mulgi rattaralli ja pühapäevaste rattamatkade peakorraldaja. Kõik eelmainitud üritused
on toonud Viljandisse üle 2400 igas vanuses spordihuvilisi üle Eesti, nii tervise- kui ka profisportlase tasemel. Märkimisväärsena, 2017. aastal osales Mulgi uisumaratonil ka värske Eesti president Kersti Kaljulaid. Kõik Viljandi Rattaklubi poolt korraldatud üritused on organiseeritud vabatahtlike poolt, kes panustavad enda vaba aega Viljandi arendamisse ja sportlike eluviiside propageerimisse. Aastatel 2011-2013 osales Kristjan Viljandi Noortevolikogu töös organisatsiooni spiikrina, demonstreerides oskuslikke juhiomadusi seadusandliku võimu allorgani juhina. Leian, et Kristjan Kivistik on väärt olema aasta noore 2017 preemia kandidaat.

5
	
Kris Süld & VLND
21.09.1995

(esitatud 2 korda)	
VLND paberajakiri, ligi tuhande inimesega täika Ugala teatris, Eesti esimene avalik kivi-paber-käärid turniir, VLND burgeriüritused suvel ning sügisel, unikaalsed Viljandi temaatilised riided, igapäevaselt toimiv kvaliteetse sisuga Facebooki leht ja palju muud. See kõik on Kris Süldi ja VLND meeskonna töö vili 2017. aasta jooksul. Need noored suudavad mõjutada ja mõjutavadki kogu Viljandi linna ja siinseid inimesi. Kõiki inimesi, mitte ainult noori.
Üheski teises Eesti linnas ei ole sellisel kujul eksisteerivat noortekollektiivi, kes omavalitsusest sõltumata võtab kätte ning korraldab-publitseerib-disainib ja edendab kogu linna elu. Detsembris välja tulnud paberajakiri on unikaalne nähtus, mis levis üle kogu riigi: superilusad pildid, huvitavad artiklid ning omanäoline käekiri ja unikaalne lähenemine. Ajakiri, mis räägib 100% Viljandi asjadest ja seda noorte sulest. See paberajakiri on kogu Eesti mõistes ainulaadne ettevõtmine ning on ainult hea meel tõdeda, et ka Noorte Volikogu on asjale hoogu andnud. See tähendab, et VLND teeb õiget asja!
See on midagi uskumatut. Oluline on märkida, et viljandlastele lähevad Krisi ja VLND tehtud asjad korda, need kõnetavad ja on näha, et Kris ja tema meeskond teevad asja südamega. 
Kahtlemata ollakse eeskujuks kogu Viljandile.
Krisi ja VLND tegevustest 2017. aastal saab rohkem lugeda ka siit: http://vlnd.ee/lood/5426

#
VLND eestvedamise eest. VLND tegijad tegid aasta jooksul väga palju erinevaid sündmuseid, mis linnaelu noorusliku energiaga vürtsitasid. Täika Ugala teatris, millega koguti heategevusliku raha; paberajakiri, mis on väga huvitav lugemine; see suur Converse pildistamine, mida ka Hooligan Hamletist sai lugeda ning näha. Head seltskond teeb linnale väga olulisi asju.

6
	
Noorteportaal VLND	
Noorteportaal VLND on 2017. aastal käivitanud Viljandis mitmeid ettevõtmisi, mille jätkumist võib näha ka tulevikus. Nimetame ära mõningad:
•	Oma läbi aasta toimuvate burgerikohvikutega pakuti linnaelanikele võimalust osa saada kvaliteetsest tänavatoidust ning mitmekesistada linna toidukultuuri maastikku.
•	Koostöös Viljandi Gümnaasiumi õpilasesindusega korraldati Gümnasistide nädala raames mängu Kivi-paber-käärid meistrivõistlused, millelaadset varem pole Viljandis tehtud. Sündmus pälvis kajastamist riiklikus kui kohalikus meedias ning aitas linna sedakorda humoorikamas võtmes fookusesse tuua. 
•	Aasta lõpus ilmus Viljandi Noorte Volikogu ja paljude eratoetajate toel esimene VLND ajakiri. Sellist ajakirja pole Viljandi noortest ja siinsest tänavakultuurist kunagi varem tehtud. Samalaadset ajakirja ei leia sisuliselt ühegi teise Eesti linna kohta. Tegu on ainulaadse ettevõtmisega, mis pälvis ERR-i portaali Menu tähelepanu ja aitas seeläbi Viljandit taas üle-eestiliselt reklaamida.
Noorteportaali veab MTÜ Reflektor, milles löövad kaasa mitmed Viljandi noored.

7
	
Juhan-Mart Salumäe
08.09.1991
	
Mitmete Viljandi noortesündmuste juhendamise eest 2017. aastal, sealhulgas VG ÕE-le mentoriks olemise eest.	

Lisa 2
Viljandi linna aasta noore preemia
Vastu võetud 24.09.2015 nr 59

Määrus kehtestatakse kohaliku omavalitsuse korralduse seaduse § 6 lõike 3 punkti 2 ja § 14 lõike 1 alusel.

§ 1.  Viljandi linna aasta noore preemia (edaspidi preemia) määratakse tunnustusena Viljandi linna noorele vanuses 7–26 aastat või Viljandi linnas tegutsevale noortekollektiivile, kelle töö, tegevus või saavutused kalendriaasta jooksul on olnud teistele linna noortele eeskujuks ning motivatsiooniks.

§ 2.  Preemia määramisel arvestatakse saavutusi linna noorte eluolu parandamisele kaasaaitamises, vaba aja veetmise võimaluste arendamises, noorte huvide eest seismises, noorte omaalgatusliku tegevuse propageerimises kalendriaasta jooksul.

§ 3.  Igal aastal määratakse üks 1000 euro suurune (pärast riigi poolt kehtestatud maksude mahaarvamist) preemia. Preemia saaja nimi kantakse Viljandi linna auraamatusse.

§ 4.  Ettepanekuid preemia kandidaatide kohta võivad Viljandi Linnavalitsusele teha kõik soovijad.

§ 5.  Viljandi Linnavalitsus edastab kandidaatide nimekirja Viljandi Noorte Volikogule (edaspidi noorte volikogu).

§ 6.  Preemiakandidaadid esitatakse igal aastal 31. detsembriks. Noorte volikogul on õigus sarnase sisuga ettepanekuid liita ja sellest tulenevalt täiendada. Noorte volikogu arutab esitatud kandidatuurid läbi ning esitab oma ettepaneku volikogu koordinaatorile üks päev enne jaanuarikuu volikogu istungit.

§ 7.  Viljandi Linnavolikogu (edaspidi volikogu) määrab preemia noorte volikogu ettepaneku alusel oma jaanuarikuu istungil.

§ 8.  Põhjendatud kaalutlustel võib volikogu jätta preemia välja andmata.

§ 9.  Preemia kantakse preemia saaja arvelduskontole jooksva aasta 24. veebruariks. Preemia saaja tunnustamine toimub Eesti Vabariigi aastapäeva tähistamise kontsertaktusel või preemia saajale sobival ajal ning sobivas kohas.

§ 10.  Tunnistada kehtetuks Viljandi Linnavolikogu 27.11.2014 määrus nr 35 „Viljandi linna aasta noore preemia“.

§ 11.  Määrus jõustub kolmandal päeval pärast avaldamist Riigi Teatajas.

Peep Aru
Linnavolikogu esimees